SKRIFTLIG FORESPØRGSEL E-1056/00

af Theresa Villiers (PPE-DE) til Rådet

(6. april 2000)

Om: Cypern

Tiltrædelsesforhandlingerne med Cypern er en særlig udfordring for EU.

Hvor stort et beløb har Cypern til dato fået stillet til rådighed til finansiering af tiltrædelsen? Hvilke tilsagn er der givet om fremtidig finansiering heraf?

Hvor store beløb er der i givet fald ydet til projekter med henblik på at fremme forsoningen mellem de to samfund i Cypern?

Kan Rådet gøre nærmere rede for, hvilken form for og hvor mange forsoningsprojekter der i så fald er tale om?

I FN-resolution 1283 vedtaget i 1999 påpeges det, at kontakterne mellem det græsk- og tyrkisk-cypriotiske samfund fortsat er meget begrænsede, hovedsagelig som følge af de restriktioner, den tyrkiske besættelsesmagt (Denktash-regimet) har indført. Er Rådet, dets repræsentanter eller ansatte stødt på vanskeligheder i forbindelse med gennemførelsen af projekter, der tager sigte på af fremme forsoningen mellem de to cypriotiske samfund?

Kan Rådet i bekræftende fald gøre nærmere rede for disse vanskeligheder og oplyse, hvorvidt de stadig ikke er blevet løst? Og kan det i særdeleshed oplyse, hvilken rolle Denktash-regimet har spillet med hensyn til at blokere eller på anden måde forhindre sådanne forsoningsprojekter?

Har Rådet kendskab til, om Denktash-regimet har blokeret eller på anden måde lagt hindringer i vejen for andre initiativer med henblik på en forsoning mellem de to cypriotiske samfund end dem, der er taget på foranledning af EU?

Svar

(8. juni 2000)

Rådets forordning 555/2000 om iværksættelsen af foranstaltninger som led i førtiltrædelsesstrategien for Republikken Cypern og Republikken Malta er trådt i stedet for fjerde finansprotokol med disse to lande og skal støtte samarbejdsprojekter og -foranstaltninger for derved at forberede de to lande på tiltrædelsen i overensstemmelse med de prioriteter, der er opstillet i deres respektive tiltrædelsespartnerskaber. For Cyperns vedkommende kan der også finansieres foranstaltninger, der sigter mod at forsone de to cypriotiske samfund.

Det finansielle referencegrundlag for perioden 2000-2004 for Cypern og Malta tilsammen er i ovennævnte forordning fastsat til 95 mio. EUR, og de årlige bevillinger for hvert enkelt land godkendes af budgetmyndigheden inden for rammerne af de finansielle overslag.

Hvad angår projekter på Cypern, der omfatter begge samfund, lægger Rådet vægt på at fremme projekter for forsoning mellem det græske og det tyrkiske samfund og vil gøre alt for at fremme sådanne projekter. Unionen håber, at de indirekte forhandlinger, som FN's generalsekretær åbnede i New York i december 1999, vil kunne danne grundlag for en tilnærmelse mellem de to samfund og derved fremme forsoningsprocessen.

Kommissionen er i færd med at gennemgå nogle projekter, der omfatter begge samfund på Cypern, og som vil kunne finansieres i henhold til ovennævnte forordning. Dette arbejde har dog endnu ikke nået den egentlige programmeringsfase. Af de 9 mio. EUR, der allerede er bevilget for 2000, vil 6 mio. EUR gå til projekter og foranstaltninger under førtiltrædelsesstrategien for Cypern, og 3 mio. EUR vil være forbeholdt projekter, der omfatter begge samfund.